**ZMLUVA O DIELO**

**Zmluvné strany**

**Objednávateľ: Mestské lesy Košice a.s.**

sídlo: Južná trieda 11, 040 01 Košice

štatutárny orgán: Ing. František Beli, predseda predstavenstva

 Ing. Martin Matúš, člen predstavenstva

Ing. Miroslav Zajac, EMBA, člen predstavenstva

bankové spojenie: Tatrabanka a.s. Košice

č. účtu IBAN: SK12 1100 0000 0026 2272 0044

IČO: 31 672 981

DIČ: 2020491341

IČDPH: SK 2020491341

tel.: 055/677 00 15,16

zapísaný: v OR OS Košice I, odd. Sa, vl. č. 1310/V

(ďalej len „**Objednávateľ**“)

a

**Zhotoviteľ:**

sídlo:

štatutárny orgán:

Bankové spojenie:

č. účtu IBAN:

IČO:

DIČ :

lČ DPH:

tel.

zapísaný:

(ďalej len „**Zhotoviteľ**“)

(ďalej spoločne aj „**Zmluvné strany**“)

*uzatvárajú na základe vzájomne dosiahnutého konsenzu predovšetkým podľa ustanovenia § 536 a nasl. zákona č. 513/1991 Zb. Obchodný zákonník túto Zmluvu o dielo (ďalej len „****Zmluva****“):*

**I. PREDMET ZMLUVY**

* 1. Predmetom tejto Zmluvy je záväzok Zhotoviteľa vykonať pre Objednávateľa dielo spočívajúce v zhotovení stavby – **„Lesná cesta Horný Bankov - Široký Dol, prestavba“** v rozsahu podľa výkazu výmer, ktorý tvorí prílohu tejto Zmluvy a záväzok Objednávateľa riadne zhotovené dielo prevziať a zaplatiť dohodnutú cenu.
	2. Dielom sa tiež rozumejú všetky prípravné práce a služby súvisiace s realizáciou predmetu plnenia Zhotoviteľa podľa tejto Zmluvy a jej príloh. V predmete Zmluvy sú tiež obsiahnuté všetky plnenia, ktoré nie sú výslovne uvedené v dokumentácii pre výber Zhotoviteľa, ale sú nevyhnutné na vykonanie diela podľa tejto Zmluvy, o ktorých Zhotoviteľ s prihliadnutím na vlastné odborné znalosti s vynaložením všetkej odbornej starostlivosti vedel alebo vedieť mal a mohol a ktoré mohol zistiť dôkladným preskúmaním dokumentácie, ktorá mu bola prístupná pred vyhotovením jeho ponuky.
	3. Súčasťou diela, nad rámec vyššie uvedeného, sú aj povinnosti Zhotoviteľa:
		1. vybaviť stavenisko, vytýčiť hranice staveniska a zabezpečiť všetky opatrenia organizujúce dopravu;
		2. zabezpečiť odber vody, čerpanie vody do kanalizačnej siete a odber elektrickej energie spojený s údržbou a bezproblémovou prevádzkou stavby vrátane všetkých potrebných revízií;
		3. vykonať všetky ďalšie bližšie nešpecifikované práce a dodávky potrebné pre kompletné vyhotovenie a odovzdanie diela;
		4. zabezpečiť všetky dokumenty, povolenia a oznámenia, ktoré by mohli byť potrebné pri realizácii diela, a ktoré umožnia dielo riadne podľa povolenia užívať.

**II. PODMIENKY VYKONANIA DIELA**

* 1. Zhotoviteľ sa zaväzuje, že dielo vykoná vo vlastnom mene na vlastné nebezpečenstvo.
	2. Dielo bude spĺňať kvalitatívne požiadavky definované výkazom výmer, platnými normami STN a všeobecne záväznými právnymi predpismi. Všetky platné normy STN sa stávajú týmto ustanovením záväzné pre zhotovenie diela podľa tejto Zmluvy.
	3. Všetky súčasti diela budú odovzdané Objednávateľovi naraz, a to k jednému momentu plnenia tak, ako je nižšie v Zmluve uvedené.
	4. Zhotoviteľ zaisťuje všetok materiál a pracovné sily, stroje a zariadenia, ktoré sú nevyhnutné pre riadne zhotovenie diela.
	5. Miestom vykonania diela je Lesná cesta Horný Bankov - Široký Dol nachádzajúca sa v Košickom kraji, okres Košice I, obec Košice-Sever, katastrálne územia Čermeľ a Kamenné.
	6. Zhotoviteľ vyhlasuje, že činnosti, ku ktorým sa podľa tejto Zmluvy zaviazal, spadajú do jeho predmetu podnikania, pre túto prácu je plne kvalifikovaný, vykoná ju samostatne, pod vlastným menom, na vlastnú zodpovednosť, za účelom dosiahnutia zisku; disponuje zamestnancami v potrebnom počte a kvalifikačnej skladbe, a to nielen pri výkone prác, ale aj pri používaní vlastného pracovného zariadenia, používaní vlastných strojov a pod.
	7. Objednávateľ sa zaväzuje odovzdať Zhotoviteľovi stavenisko pre vykonanie stavebných prác zbavené práv tretích osôb. Objednávateľ zabezpečí v rámci prípravy staveniska výrub stromov, dotknutých predmetnou stavbou v súlade s povolením výrubu v rámci záväzného stanoviska Okresného úradu Košice. K odovzdaniu staveniska Objednávateľ zabezpečí vytýčenie podzemných inžinierskych sietí a vedení. Spôsob vyznačenia podzemných inžinierskych sietí a vedení a podmienky ich správcov budú zahrnuté do zápisu o odovzdaní staveniska.
	8. Účastníci výstavby sú povinní dodržiavať ustanovenia vyhlášky MPSVR SR č. 147/2013 Z.z., ktorou sa ustanovujú podrobnosti na zaistenie bezpečnosti a ochrany zdravia pri stavebných prácach a prácach s nimi súvisiacich a podrobnosti o odbornej spôsobilosti na výkon niektorých pracovných činností.
	9. Zhotoviteľ na seba preberá plnú zodpovednosť vyplývajúcu zo zákona č. 364/2004 Z.z. o vodách v znení neskorších predpisov, v prípade úniku škodlivých látok do povrchových resp. podzemných vôd, spôsobeného jeho činnosťou.
	10. Zhotoviteľ na seba preberá plnú zodpovednosť vyplývajúcu zo zákona č. 79/2015 Z.z. o odpadoch a o zmene a doplnení niektorých zákonov ako pôvodca odpadov, ktoré vznikajú jeho činnosťou pri realizovaní dohodnutých prác.
	11. Zhotoviteľ zabezpečí na svoje náklady stráženie staveniska.
	12. Dodávky vody a elektriny, ako aj prevádzkové a sociálne zariadenia na stavenisku zabezpečuje Zhotoviteľ na vlastné náklady.
	13. Zhotoviteľ zodpovedá za čistotu a poriadok na stavenisku. Zhotoviteľ odstráni na vlastné náklady odpady, ktoré sú výsledkom jeho činnosti.
	14. Zhotoviteľ zodpovedá za čistotu komunikácií, po ktorých pri zhotovovaní diela dováža materiál a prepravuje mechanizmy počas realizácie diela. Prípadné škody vyplývajúce z porušenia tejto povinnosti uhradí Zhotoviteľ.
	15. Zhotoviteľ zabezpečuje dočasné dopravné značenia v súvislosti s realizáciou diela počas vykonávania stavebných prác.
	16. Zhotoviteľ umožní na požiadanie prístup oprávnených kontrolných zamestnancov Objednávateľa k obchodným dokumentom a ich vecnú kontrolu v súvislosti s realizáciou diela podľa tejto Zmluvy.
	17. Zhotoviteľ sa zaväzuje vyzvať Objednávateľa na kontrolu všetkých prác, resp. na realizáciu skúšok častí diela, ktoré majú byť zakryté alebo sa stanú neprístupnými minimálne 3 pracovné dni vopred. Ak sa Objednávateľ nedostaví a nevykoná kontrolu týchto prác bude Zhotoviteľ pokračovať v prácach. Ak Objednávateľ bude dodatočne požadovať odkrytie týchto prác, je Zhotoviteľ povinný toto odkrytie vykonať na náklady Objednávateľa, iba že sa pri dodatočnej kontrole zistí, že práce neboli riadne vykonané.
	18. Ak Zhotoviteľ zistí vadu vo výkaze výmer je povinný okamžite prerušiť práce v takom rozsahu, aby zamedzil chybnej realizácii diela a zároveň okamžite upozorniť Objednávateľa na zistenú chybu.
	19. Objednávateľ pri preberaní a kontrole prác bude zastúpený dozorom: ......................................... .
	20. Objednávateľ je oprávnený vykonať kontrolu diela u Zhotoviteľa podľa jeho vlastného uváženia, a tiež na kontrolných dňoch určených Zhotoviteľom po ich predchádzajúcej vzájomnej dohode.
1. **DOBA PLNENIA**
	1. Zhotoviteľ sa zaväzuje vykonať dielo a odovzdať ho Objednávateľovi v nasledovných termínoch:
* termín začatia prác: najneskôr do 7 dní od odovzdania staveniska Objednávateľom Zhotoviteľovi. Objednávateľ odovzdá stavenisko Zhotoviteľovi najneskôr do 5 dní odo dňa podpisu Zmluvy obidvoma Zmluvnými stranami.
* termín ukončenia prác: najneskôr do 3 mesiacov od termínu prevzatia staveniska Zhotoviteľom
	1. Termín ukončenia prác a odovzdania diela podľa predchádzajúceho bodu tohto článku Zmluvy sa považuje za splnený, ak sú dokončené všetky práce, ktoré zodpovedajú vykonaniu diela, resp. s ním bezprostredne súvisia, a to v kvalite podľa tejto Zmluvy, vrátane odovzdania súvisiacich dokladov Objednávateľovi.
	2. Prerušenie prác z dôvodov na strane Zhotoviteľa nemá vplyv na konečný termín zhotovenia a odovzdania diela.
	3. Objednávateľ je oprávnený kedykoľvek nariadiť Zhotoviteľovi prerušenie vykonávania diela. V prípade takéhoto prerušenia z dôvodu na strane Objednávateľa, má Zhotoviteľ právo na predĺženie termínu na dokončenie diela, a to o dobu zodpovedajúcu pozastaveniu vykonávania diela. Náklady Zhotoviteľa spojené s prerušením diela sú obsiahnuté v cene diela. Zmluvné pokuty ani iné ďalšie náklady spojené s prerušením prác podľa tohto odseku Zhotoviteľovi nepatria.
	4. V prípade nepriaznivých klimatických a poveternostných podmienok, ktoré by mali vplyv na kvalitu diela, budú práce na diele prerušené. V tomto prípade nebude Zhotoviteľ zo strany Objednávateľa sankcionovaný za nedodržanie termínu dokončenia diela.
	5. Zhotoviteľ nie je zodpovedný za omeškanie alebo neplnenie záväzku z objektívnych, nepredvídateľných dôvodov vyššej moci (živelná pohroma, kalamitná situácia v lesoch, vojna, mobilizácia, nepokoje, obmedzenie hospodárenia v dôsledku ochrany prírody alebo v dôsledku právoplatného rozhodnutia štátneho orgánu). Úprava vzájomných práv a povinností v prípade uplatnenia vyššej moci bude predmetom osobitnej dohody Zmluvných strán.
	6. Štrajk pracovníkov Zhotoviteľa, resp. jeho subdodávateľov sa pre účely tejto Zmluvy nepovažuje za dôvod vyššej moci.
1. **CENA DIELA**
	1. Cena diela je dojednaná v zmysle ponukového rozpočtu Zhotoviteľa, ktorý tvorí neoddeliteľnú prílohu tejto Zmluvy.
	2. Objednávateľ sa zaväzuje uhradiť Zhotoviteľovi dohodnutú cenu za dielo, a to v nasledovnej výške:

**Lesná cesta Horný Bankov - Široký Dol, prestavba**

cena bez DPH: \_\_\_\_\_\_\_\_\_\_\_\_EUR

DPH 20 %: \_\_\_\_\_\_\_\_\_\_\_\_ EUR

**cena vrátane DPH:** \_\_\_\_\_\_\_\_\_\_\_\_ **EUR** (slovom: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ EUR

* 1. Cena je stanovená ako pevná a konečná a Zhotoviteľ sa zaväzuje realizovať dielo tak, aby dohodnutá cena nebola prekročená.
	2. Zhotoviteľ vyhlasuje, že ponukový rozpočet, vrátane kalkulácie ceny za dielo vypracoval s prihliadnutím na svoje odborné znalosti a vynaloženú odbornú starostlivosť potrebnú pre kompletné zhotovenie, dokončenie a riadne odovzdanie diela.
	3. Cena diela je platná po celú dobu vykonávania diela až do jeho ukončenia, ak nedôjde medzi Zmluvnými stranami k inej dohode. Zhotoviteľ nemá nárok na zvýšenie ceny diela z titulu vzniku potreby realizácie činností, ktoré neboli zahrnuté do ním spracovaného ponukového rozpočtu v čase uzavretia Zmluvy. Cena menej prác, t.j. prác, ktoré neboli vykonané, bude z dohodnutej ceny diela podľa tohto článku Zmluvy odpočítaná.
	4. Dohodnutá cena diela zahŕňa všetky náklady Zhotoviteľa súvisiace s realizáciou diela, a to najmä:
* náklady na nákup stavebných hmôt, materiálov, cien všetkých prác, dielcov, dopravu, vybudovanie, prevádzkovanie a demontáž zariadení staveniska;
* náklady na Zhotoviteľovu inžiniersku činnosť, geodetické práce, ktoré Zhotoviteľ v priebehu realizácie diela bude povinný pre jeho úspešnú realizáciu a dokončenie vynaložiť;
* náklady na zriadenie staveniska, jeho prevádzku, stráženie, osvetlenie a vypratanie;
* náklady na všetky spotrebované energie, vodné, stočné a používanie telefónu;
* poistenie diela;
* kompletačná činnosť;
* spracovanie a predloženie podkladovej a dokladovej časti zhotoveného diela pre účely kolaudácie a uvedenia do prevádzky.
1. **PLATOBNÉ PODMIENKY**
	1. Objednávateľ neposkytuje Zhotoviteľovi zálohu na realizované práce.
	2. Zmluvné strany sa dohodli, že cena diela bude uhradená po riadnom zhotovení a odovzdaní diela na základe daňového dokladu - faktúry. Ustanovenie bodu 5. tohto článku Zmluvy tým nie je dotknuté.
	3. Lehota splatnosti faktúry je 30 dní od dátumu jej vystavenia a faktúra bude obsahovať všetky náležitosti v súlade s platnou legislatívou Slovenskej republiky.
	4. V prípade ak nebude faktúra obsahovať potrebné náležitosti, alebo bude obsahovať chybné údaje, alebo bude fakturované dodanie iného/vadného diela, alebo bude rozpor medzi dojednanou a fakturovanou cenou, Objednávateľ je oprávnený vrátiť faktúru Zhotoviteľovi na prepracovanie. Spolu s vrátením faktúry Objednávateľ oznámi Zhotoviteľovi aj dôvod jej vrátenia. V takom prípade platí, že o dobu v časovom trvaní od doručenia nesprávne vystavenej faktúry Objednávateľovi do doručenia opravenej alebo novo vystavenej faktúry bez chýb, nie je Objednávateľ v omeškaní s platením a predlžuje sa lehota splatnosti faktúry tak, že lehota splatnosti neuplynie skôr ako v 30. deň nasledujúci po dni doručenia opravenej alebo novo vystavenej faktúry bez chýb Objednávateľovi.
	5. Zmluvné strany sa dohodli, že Objednávateľ má zádržné právo na 3 % z celkovej ceny diela, a to po dobu 6 mesiacov odo dňa splatnosti faktúry pre prípad výskytu drobných vád a nedorobkov, ktoré nebránia riadnemu, plynulému a bezpečnému užívaniu dokončeného diela. Zadržanú časť finančných prostriedkov podľa predchádzajúcej vety, v prípade jej nespotrebovania započítaním podľa bodu 6. tohto článku Zmluvy, vyplatí Objednávateľ Zhotoviteľovi najneskôr do 15 pracovných dní odo dňa uplynutia dojednanej lehoty, resp. pokiaľ v tejto lehote nebudú drobné vady a nedorobky odstránené, do 15 pracovných dní odo dňa odstránenia týchto vád a nedorobkov.
	6. Zmluvné strany sa dohodli, že Objednávateľ má právo zo zadržanej sumy podľa predchádzajúceho bodu na započítanie svojich nárokov voči Zhotoviteľovi zo vzniknutých vád a nedorobkov; na započítanie nárokov na úhradu zmluvných pokút podľa tejto Zmluvy alebo nárokov Objednávateľa na náhradu škody vzniknutej v dôsledku konania alebo opomenutia Zhotoviteľa. Bez ohľadu na znenie predchádzajúcej vety má Objednávateľ právo na započítanie akýchkoľvek svojich nárokov voči nárokom Zhotoviteľa, ktoré Zhotoviteľovi vzniknú voči Objednávateľovi podľa tejto Zmluvy alebo na jej základe.

**VI. ZÁRUČNÁ DOBA A ZODPOVEDNOSŤ ZA VADY**

* 1. Zhotoviteľ zodpovedá za to, že dielo je zhotovené podľa podmienok uvedených v tejto Zmluve a počas záručnej doby bude mať vlastnosti dohodnuté v Zmluve.
	2. Zhotoviteľ zodpovedá za vady ktoré má dielo v čase odovzdania Objednávateľovi.
	3. Záručná doba je 24 mesiacov a začína plynúť dňom prevzatia celého a bezchybného diela Objednávateľom, v rozsahu podľa tejto Zmluvy.
	4. Vadou sa rozumie odchýlka v rozsahu, kvalite a parametroch stanovených touto Zmluvou, resp. všeobecne záväznými technickými normami a právnymi predpismi.
	5. V prípade odovzdania vadného plnenia je Zhotoviteľ povinný odstrániť tieto vady riadnym dokončením diela, jeho opravou v lehote dohodnutej Zmluvnými stranami s prihliadnutím na povahu vád, pričom ak nebude lehota dohodnutá, platí lehota 10 pracovných dní, alebo bude Zhotoviteľ povinný poskytnúť Objednávateľovi zľavu z ceny diela vo výške zohľadňujúcej povahu vád. Voľba medzi týmito nárokmi je ponechaná na Objednávateľovi.
	6. Zhotoviteľ zodpovedá za to, že zrealizovaný predmet Zmluvy bude spĺňať požiadavky na kvalitu podľa výkazu výmer, pokynov Objednávateľa a platných noriem a jeho vyhotovenie, resp. vyhotovenie jeho častí bude zodpovedať platným právnym predpisom.
	7. Objednávateľ sa zaväzuje, že prípadnú reklamáciu vady diela uplatní bez zbytočného odkladu po jej zistení, najneskôr však do uplynutia záručnej doby, písomnou formou (listom alebo e-mailom) Zhotoviteľovi.
	8. V prípade zistenia vád diela v záručnej dobe, má Objednávateľ právo požadovať a Zhotoviteľ povinnosť odstrániť vady bezplatne a na vlastné náklady a ďalej má povinnosť odstrániť všetky škody, ktoré vady spôsobili. Ak po dohode odstráni vadami spôsobené škody Objednávateľ sám alebo prostredníctvom tretej osoby, je oprávnený Zhotoviteľovi vyúčtovať všetky náklady, ktoré mu v súvislosti s odstránením vád alebo škôd vznikli. Akákoľvek vada môže byť vyhlásená za odstránenú iba v prípade, že bude Zhotoviteľom odstránená/nahradená aj všetka škoda, ktorá ňou bola spôsobená.
1. **ODOVZDANIE A PREVZATIE DIELA**
	1. Zhotoviteľ oznámi Objednávateľovi pripravenosť odovzdať dielo 5 dní pred jeho ukončením.
	2. O odovzdaní a prevzatí diela spíšu Zmluvné strany protokol o odovzdaní a prevzatí diela.
	3. Dielo bude Zhotoviteľom odovzdané a Objednávateľom prevzaté aj v prípade, že v protokole o odovzdaní a prevzatí diela budú uvedené vady a nedorobky, ktoré samy o sebe ani v spojení s inými nebránia plynulej a bezpečnej prevádzke /užívaniu/ diela. Tieto vady a nedorobky musia byť uvedené v protokole o odovzdaní a prevzatí diela so stanovením termínu ich odstránenia.
2. **SANKCIE A ZODPOVEDNOSŤ ZA ŠKODU**
	1. Zhotoviteľ znáša nebezpečenstvo škody na diele po celú dobu vykonávania diela.
	2. Ak Zhotoviteľ poruší svoju povinnosť vyplývajúcu z tejto Zmluvy alebo zo zákona, je povinný nahradiť Objednávateľovi škodu tým spôsobenú bez ohľadu na povahu okolností, v dôsledku ktorých došlo k porušeniu povinností Zhotoviteľa.
	3. V prípade omeškania Zhotoviteľa s dokončením diela a jeho odovzdaním Objednávateľovi v termíne podľa Zmluvy, vzniká Objednávateľovi právo na zaplatenie zmluvnej pokuty vo výške 0,03 % z ceny diela za každý aj začatý deň omeškania.
	4. Ak nedodrží Zhotoviteľ termín odstránenia vád stanovený v protokole o odovzdaní a prevzatí diela, vzniká Objednávateľovi právo na zaplatenie zmluvnej pokuty vo výške 100,- EUR za každú vadu a každý aj začatý deň omeškania.
	5. Ak nedodrží Zhotoviteľ termín odstránenia vád reklamovaných v záručnej dobe, vzniká Objednávateľovi právo na zaplatenie zmluvnej pokuty vo výške 100,- EUR za každý aj začatý deň omeškania.
	6. V prípade neprítomnosti stavbyvedúceho Zhotoviteľa alebo jeho zástupcu na mieste stavby, vzniká Objednávateľovi právo na zaplatenie zmluvnej pokuty vo výške 50,- EUR za každý prípad neprítomnosti stavbyvedúceho Zhotoviteľa alebo jeho zástupcu na mieste stavby.
	7. V prípade, že Zhotoviteľ neodovzdá Objednávateľovi včas potrebné doklady, alebo nevedie riadne stavebný denník, vzniká Objednávateľovi právo na zaplatenie zmluvnej pokuty vo výške 50,- EUR za každý takýto prípad, a to aj opakovane.
	8. Za každé porušenie predpisov BOZP, požiarnej ochrany a ochrany životného prostredia vzniká Objednávateľovi právo na zaplatenie zmluvnej pokuty vo výške 50,- EUR za každý prípad takého porušenia. Závažné alebo opakované porušovanie predpisov BOZP, PO a OŽP bude považované za podstatné porušenie Zmluvy a môže byť dôvodom na odstúpenie od Zmluvy zo strany Objednávateľa.
	9. Ak Objednávateľ odstúpi od Zmluvy z dôvodov na strane Zhotoviteľa, je Zhotoviteľ povinný uhradiť Objednávateľovi zmluvnú pokutu vo výške 20 % z ceny diela.
	10. Ak Zhotoviteľ neprevezme stavenisko do 5 dní odo dňa doručenia písomnej výzvy Objednávateľa, je Zhotoviteľ povinný uhradiť Objednávateľovi zmluvnú pokutu vo výške 20 % z ceny diela.
	11. Uplatnením zmluvnej pokuty právo na náhradu škody nezaniká. Rovnako nezanikajú ani nároky vyplývajúce z vád predmetu Zmluvy uplatnených Objednávateľom voči Zhotoviteľovi.
	12. Zmluvné strany sa dohodli, že zmluvné pokuty dojednané Zmluvnými stranami v tejto Zmluve sa stávajú splatnými v okamihu, kedy nastane skutočnosť majúca za následok vznik práva na jej zaplatenie oprávnenej Zmluvnej strane.
	13. Objednávateľ je oprávnený započítať jednostranným úkonom svoje nároky z titulu zmluvných pokút voči všetkým pohľadávkam Zhotoviteľa voči Objednávateľovi.
	14. Zaplatenie zmluvných pokút dojednaných v tejto Zmluve nezbavuje Zhotoviteľa povinnosti splniť svoje záväzky zabezpečené zmluvnou pokutou.
3. **OSOBITNÉ USTANOVENIA**
	1. Zhotoviteľ je oprávnený postúpiť pohľadávky a iné práva vyplývajúce z tejto Zmluvy voči Objednávateľovi len po predchádzajúcom písomnom súhlase Objednávateľa. Zhotoviteľ je oprávnený použiť pohľadávky vyplývajúce z tejto Zmluvy voči Objednávateľovi ako zábezpeku alebo pre iné zabezpečenie svojich záväzkov voči tretej osobe len po predchádzajúcom písomnom súhlase Objednávateľa.
	2. Objednávateľ je oprávnený na započítanie akýchkoľvek splatných aj nesplatných pohľadávok voči Zhotoviteľovi na akékoľvek splatné i nesplatné pohľadávky Zhotoviteľa, a to aj v prípade odstúpenia od Zmluvy, tzn. že možnosť započítania sa vzťahuje aj na pohľadávky z prípadného bezdôvodného obohatenia. Zhotoviteľ nie je oprávnený započítať svoje pohľadávky voči pohľadávkam Objednávateľa, bez jeho súhlasu.
	3. Zhotoviteľ je oboznámený s prístupovými a dopravnými cestami na stavenisko a považuje ich za vhodné a dostatočné. Zhotoviteľ sa zaväzuje použiť všetky opatrenia, aby predišiel poškodeniu dopravných ciest. Toto opatrenie v sebe zahŕňa požiadavku na použitie vhodných vozidiel a trás. Zhotoviteľ zabezpečí všetky dopravno - inžinierske opatrenia, vrátane ich prerokovania a ich realizácie.
	4. Zhotoviteľ je povinný na svoje náklady zabezpečiť a vo dvoch vyhotoveniach odovzdať Objednávateľovi prevádzkový poriadok všetkých technických a technologických zariadení, ktoré sú na diele inštalované.
	5. V prípade, že dôjde k ukončeniu alebo zrušeniu tejto Zmluvy z akéhokoľvek dôvodu, je Zhotoviteľ povinný:
4. okamžite ukončiť všetky práce s výnimkou prác, ktoré je potrebné a nutné vykonať v záujme ochrany života, zdravia alebo majetku, prípadne bezpečnosti diela alebo staveniska,
5. na svoje náklady zabezpečiť stavbu a stavenisko proti poškodeniu stavby alebo staveniska,
6. odstrániť zo stavby a staveniska všetky stavebné zariadenia, vypratať sutinu a odpad, stiahnuť zo stavby a staveniska všetkých zamestnancov Zhotoviteľa a zamestnancov svojich subdodávateľov, zanechať stavbu a stavenisko v čistom a bezpečnom stave,
7. odovzdať stavbu a stavenisko Objednávateľovi do 10 dní odo dňa kedy mu dôjde prejav vôle Objednávateľa k ukončeniu Zmluvy alebo odo dňa zrušenia Zmluvy,
8. odovzdať kompletnú dokumentáciu a iné dokumenty, povolenia a oznámenia, ktoré súvisia s dielom Objednávateľovi,
	1. V prípade, že Zhotoviteľ nesplní povinnosti podľa predchádzajúceho bodu po ukončení alebo zrušení tejto Zmluvy, môže tieto povinnosti vykonať Objednávateľ na náklady Zhotoviteľa.
	2. Zmluvné strany sa zaväzujú vzájomne sa informovať o všetkých právne významných skutočnostiach, ktoré môžu mať významný vplyv na plnenie povinností určených touto Zmluvou ako aj pre realizáciu predmetu Zmluvy.
	3. Zmluvné strany sa ďalej zaväzujú poskytovať si náležitú súčinnosť najmä tým, že svoje požiadavky budú zadávať vhodnou formou s jasným formulovaním záležitostí, predmetu a účelu, ktoré by chceli dosiahnuť.
	4. Ak sa kedykoľvek Zmluvným stranám stane známa okolnosť, ktorá môže byť podnetom pre neplnenie ktorejkoľvek podmienky vymedzenej v Zmluve, táto Zmluvná strana je povinná poslať okamžite písomnú správu druhej Zmluvnej strane, špecifikujúcu podrobnosti týchto okolností a strany majú pokračovať v spolupráci tak, aby zabezpečili riadne plnenie Zmluvy.
	5. Pokiaľ v tejto Zmluve nie je uvedené inak, všetky oznámenia alebo iná komunikácia podľa alebo v súvislosti s touto Zmluvou (ďalej len „oznámenie“) musí byť vyhotovená písomne a doručovaná druhej Zmluvnej strane prostredníctvom univerzálneho poštového doručovateľa, elektronickou poštou alebo osobne, na korešpondenčné údaje Zmluvných strán uvedené v záhlaví tejto Zmluvy. Za deň alebo čas doručenia oznámenia sa považuje:
9. ak sa doručuje prostredníctvom univerzálneho poštového doručovateľa, deň prevzatia zásielky obsahujúcej oznámenie prijímajúcou Zmluvnou stranou. Oznámenie sa považuje za doručené prijímajúcej Zmluvnej strane aj okamihom vrátenia zásielky odosielajúcej Zmluvnej strane z dôvodu „adresát neznámy“, „zásielka neprevzatá v odbernej lehote“, „adresát nezastihnutý“, „adresát požiadal o doposielanie“, alebo z akéhokoľvek iného dôvodu;
10. ak sa doručuje elektronickou poštou, deň alebo čas, kedy bolo odosielajúcej Zmluvnej strane doručené elektronické potvrdenie o doručení, resp. prečítaní e-mailovej správy obsahujúcej oznámenie prijímajúcou Zmluvnou stranou;
11. ak sa doručuje osobne, deň alebo čas prijatia oznámenia prijímajúcou Zmluvnou stranou;
	1. Zhotoviteľ je povinný písomne oznamovať Objednávateľovi každú zmenu jeho identifikačných údajov uvedených v záhlaví tejto Zmluvy, a to v lehote najneskôr 5 dní odo dňa, kedy nastala zmena niektorého z týchto údajov. V prípade, že si Zhotoviteľ povinnosť podľa tohto odseku Zmluvy nesplní, alebo sa dostane do omeškania s jej splnením v čase, kedy mu Objednávateľ zašle oznámenie podľa tejto Zmluvy, Zhotoviteľ v celom rozsahu zodpovedá za to, že sa neoboznámil s obsahom oznámenia odosielaného Objednávateľom podľa tejto Zmluvy a má sa za to, že nastali účinky náhradného doručenia podľa tejto Zmluvy.
	2. Zhotoviteľ podpisom tejto Zmluvy berie na vedomie, že dielo môže byť Objednávateľom financované celkom alebo sčasti na základe Zmluvy o poskytnutí nenávratného finančného príspevku uzavretej medzi jeho poskytovateľom a Objednávateľom. V takom prípade oprávnení zamestnanci poskytovateľa, MPRV SR, orgánov Európskej únie a ďalšie oprávnené osoby v súlade s právnymi predpismi SR a EÚ môžu vykonávať voči Zhotoviteľovi kontrolu/audit obchodných dokumentov a vecnú kontrolu v súvislosti s realizáciou diela, pričom  Zhotoviteľ sa zaväzuje poskytnúť im súčinnosť v plnej miere. Uvedenú povinnosť Zhotoviteľa podľa predchádzajúcej vety musia obsahovať aj zmluvy uzavreté medzi Zhotoviteľom a jeho subdodávateľmi pri vykonaní diela.
	3. Informáciu o uzatvorení Zmluvy o poskytnutí nenávratného finančného príspevku medzi jeho poskytovateľom a Objednávateľom, oznámi Objednávateľ Zhotoviteľovi písomne do 10 dní od nadobudnutia účinnosti Zmluvy o poskytnutí nenávratného finančného príspevku.
12. **TRVANIE ZMLUVNÉHO VZŤAHU**
	1. Táto Zmluva nadobúda platnosť dňom jej podpísania oboma Zmluvnými stranami.
	2. Táto Zmluva je s odkazom na ustanovenie § 5a zákona č. 211/2000 Z. z. o slobodnom prístupe k informáciám povinne zverejňovanou Zmluvou a podľa § 47a zákona č. 40/1964 Zb. Občiansky zákonník nadobúda účinnosť dňom nasledujúcim po dni zverejnenia informácie o jej uzatvorení v Centrálnom registri zmlúv.
	3. Túto Zmluvu nie je možné vypovedať. Zmluva zaniká splnením, na základe písomnej dohody Zmluvných strán, resp. odstúpením od Zmluvy niektorou zo Zmluvných strán z dôvodu uvedeného v tejto Zmluve.
	4. Okrem prípadov uvedených v Obchodnom zákonníku je Objednávateľ oprávnený odstúpiť od Zmluvy v nasledovných prípadoch:
13. ak sa Zhotoviteľ dostane do omeškania zo začatím prác na diele o dobu dlhšiu ako 5 dní oproti termínu dojednanému v čl. III. bod 1. Zmluvy,
14. ak Zhotoviteľ aj napriek upozorneniu Objednávateľa pokračuje vo vadnom plnení predmetu Zmluvy;
15. ak je zrejmé, že Zhotoviteľ nedokáže zhotoviť dielo alebo jeho časť riadne a/alebo včas, alebo ak zastavil práce na diele pred jeho dokončením;
16. ak sa voči Zhotoviteľovi vedie konkurzné konanie, konanie o povolenie reštrukturalizácie, návrh na vyhlásenie konkurzu bol zamietnutý pre nedostatok majetku, alebo ak Zhotoviteľ vstúpil do likvidácie;
17. z dôvodu omeškania Zhotoviteľa s vykonaním alebo dodaním diela po dobu dlhšiu ako 10 dní oproti dojednanému termínu;
18. z dôvodu nepodstatného porušenia Zmluvy Zhotoviteľom, pokiaľ Zhotoviteľ porušenie povinnosti alebo omeškanie s jej splnením napriek písomnej výzve Objednávateľa neodstránil ani v primeranej lehote poskytnutej mu na to Objednávateľom, pričom za primeranú lehotu sa považuje lehota 10 dní;
19. z dôvodu iného podstatného porušenia Zmluvy Zhotoviteľom;
	1. Zhotoviteľ je oprávnený od Zmluvy odstúpiť v prípade podstatného porušenia Zmluvy Objednávateľom.
	2. Odstúpením od Zmluvy sa Zmluva zrušuje ku dňu doručenia odstúpenia od Zmluvy druhej Zmluvnej strane. Odstúpením od Zmluvy zanikajú všetky práva a povinnosti Zmluvných strán zo Zmluvy s výnimkou tých, ktoré zodpovedajú čiastočnému plneniu, resp. hodnote čiastočného plnenia Zmluvných strán zrealizovaných v súlade s touto Zmluvou ku dňu odoslania odstúpenia od Zmluvy. Odstúpenie od Zmluvy sa ďalej nedotýka nároku na náhradu škody vzniknutej porušením povinnosti niektorou zo Zmluvných strán, ani Zmluvných ustanovení týkajúcich sa voľby práva alebo voľby zákona podľa ustanovenia § 262 zákona č. 513/1991 Zb. Obchodný zákonník, riešenia sporov medzi Zmluvnými stranami a iných ustanovení, ktoré podľa prejavenej vôle strán alebo vzhľadom na svoju povahu majú trvať aj po ukončení Zmluvy.
	3. Ak zanikol záväzok zrealizovať predmet Zmluvy v dôsledku odstúpenia od Zmluvy, je Objednávateľ povinný uhradiť Zhotoviteľovi vždy maximálne to, o čo sa Objednávateľ čiastočnou realizáciou predmetu Zmluvy preukázateľne obohatil. Použitie ustanovenia § 544 odsek 2 zákona č. 513/1991 Zb. Obchodný zákonník sa vylučuje.
	4. Akýkoľvek zánik Zmluvy nemá vplyv na plnenie povinností, z ktorých obsahu a účelu vyplýva, že majú byť plnené aj po zániku Zmluvy.
20. **VŠEOBECNÉ A ZÁVEREČNÉ USTANOVENIA**
	1. Zmluvné strany za dohodli, že v prípade, ak by sa kedykoľvek v budúcnosti zistilo, že niektoré z ustanovení tejto Zmluvy je neplatné alebo nevykonateľné, platnosť a vykonateľnosť ostatných ustanovení Zmluvy tým nebude dotknutá. Zmluvné strany sa zaväzujú formou dodatku k tejto Zmluve nahradiť takto neplatné alebo nevykonateľné ustanovenie Zmluvy iným ustanovením, ktoré bude svojou povahou najbližšie povahe neplatnému alebo nevykonateľnému ustanoveniu, a to s prihliadnutím na vôľu oboch Zmluvných strán obsiahnutú v tejto Zmluve.
	2. Akékoľvek zmeny a dodatky k tejto Zmluve sú platné len v písomnej forme po ich predchádzajúcom schválení Zmluvnými stranami.
	3. Zmluvné strany sa dohodli a berú na vedomie, že ich záväzkové vzťahy založené alebo súvisiace s touto Zmluvou sa spravujú ustanoveniami zákona č. 513/1991 Zb. Obchodný zákonník.
	4. Neoddeliteľnou súčasťou tejto Zmluvy o dielo sú tieto prílohy:
	5. výkaz výmer;
	6. ponukový rozpočet Zhotoviteľa.
	7. Zhotoviteľ podpisom Zmluvy potvrdzuje, že sa plne oboznámil s dokumentáciou, ktorá mu bola poskytnutá Objednávateľom pred vyhotovením jeho ponukového rozpočtu.
	8. Táto Zmluva je vyhotovená v piatich rovnopisoch, z ktorých dva rovnopisy obdrží Zhotoviteľ a tri rovnopisy obdrží Objednávateľ.
	9. Zmluvné strany vyhlasujú, že si text Zmluvy pozorne prečítali, jeho obsahu porozumeli a že tento vyjadruje ich slobodnú a vážnu vôľu, bez akýchkoľvek omylov, čo potvrdzujú vlastnoručnými podpismi osôb oprávnených konať v ich mene, alebo v zastúpení.

V Košiciach, dňa \_\_\_.\_\_\_.2023 V \_\_\_\_\_\_\_\_\_\_, dňa \_\_\_.\_\_\_.2023

Objednávateľ: Zhotoviteľ:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Mestské lesy Košice a.s.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Mestské lesy Košice a.s.**